Sverige juniorverdensmestere for første gang på 31 år
Söta bror slo ut Finland i semifinalen og møtte fjorårsmester Russland, som tok seg til finalen på bekostning av vertsnasjon Canada. Og for en finale det ble. Sverige gikk rett i strupen på Russland, og skjøt og skjøt uten å klare å overliste Makarov i motstandermålet. Fullt fortjent seier for svenskene.Etter to perioder sto det hele 38-4 i skuddstatistikken (22-1 i midtøkta), men rett nok var mange av dem at det mindre farlige slaget. Og som det ofte går når ett lag presser på: Det andre laget får store muligheter. Sekunder før slutt spilte Russland seg til en enorm sjanse, men Johan Gustafsson var tross få skudd konsentrert og stoppet avslutningen fra kloss hold. Etter full tid sto det fortsatt 0-0, og det var duket for forlengning. Noen svært nervepirrende minutter senere fikk Mika Zibanejad pucken. Han trampet på, dro den til siden og vippet den opp i garnet: Ville, blågule jubelscener.Matchvinneren, som rakk ni kamper og en assist for Ottawa Senators i NHL før han vendte hjem til Djurgården, oppsummerer det overfor SVT slik: - Jeg rakk ikke tenke så mye, da jeg så den i mål kjente jeg bare enorm glede. Følelsen er vanskelig å beskrive, man ser pucken gå i mål og vet at man avgjør VM-finalen, sier en fornøyd Zibanejad. - En klassisk match. En historisk match. En av de absolutt beste gjennomføringene jeg har sett på dette nivået, skriver Norges tidligere landslagstrener, svenske Leif Boork, på Twitter.Trener Roger Rönnberg fikk mye kritikk etter fjorårets turnering, men nå ledet han "småkronorna" helt til topps. - En stor gratulasjon til Roger Rönnberg, som har håndtert kritikken fra i fjor på riktig måte, og "coachet" feilfritt i år. Det kalles erfaring, skriver Boork. Yevgeni Kuznetsov regnes som verdens beste juniorspiller, men Russlands kaptein - som også ble kåret til turneringens mest verdifulle spiller - var med få unntak så godt som usynlig i kampen svenskene dominerte fra start til slutt. Canada tok bronsen etter å ha slått Finland 4-0 tidligere på natten. Turneringen ble spilt i Calgary. All Star-laget: Petr Mrazek (Tsjekkia) - Brandon Gormley (Canada), Oscar Klefbom (Sverige) - Yevgeni Kuznetsov (Russland), Max Friberg (Sverige), Mikael Granlund (Finland).Sverige - Russland 1-0 e.f (0-0, 0-0, 0-0, 1-0) Mål, 4. periode: 1-0 (70.09) Mika Zibanejad. Utv. Sverige 2 x 2 min., Russland 4 x 2 min. Skudd: 58-17. 18.722 tilskuere. Dommere: Brent Reiber, Sveits og Derek Zalaski, Canada.
Sverige vant sitt første junior-VM-gull i ishockey siden 1981 da de beseiret Russland med 1-0 etter forlengning natt til fredag.